Justisministerens respons om overvåking har dessverre ikke gjort oss klokere. Vi er snarere mer bekymret

Se Nederst For Navn På Artikkelforfatterne.

8. mars 2016

Vi forstår ikke at det er nødvendig å tåkelegge området overvåking slik det gjøres i dag. Folk har krav på å få vite langt mer enn vi vet i dag. Mye mer kan tydeliggjøres uten at det skader myndighetens arbeid på feltet, skriver artikkelforfatterne. Junge, Heiko

Vi har stilt Regjeringen 11 spørsmål om overvåking og har fått respons fra justisminister Anders Anundsen. Men han svarte ikke på ett eneste av spørsmålene.

Debatt

Dette er et debattinnlegg. Meninger i teksten står for skribentens regning.

Vi er bekymret for ytringsfriheten i overvåkingens tid.

Stortinget har utvidet myndighetenes fullmakter stykkevis og delt over flere år nå, uten noen helhetlig gjennomgåelse av totalbildet eller av konsekvensene for blant annet den reelle ytringsfriheten vår.

Legger vi til spørsmålet om hvordan dette er koblet til utveksling av opplysninger med fremmede lands tjenester, blir bildet enda mer uoversiktlig.

Vi mener at dette rammer den tryggheten som er nødvendig for at vi skal kunne ytre oss fritt, i tråd med Grunnlovens paragraf 100 om ytringsfrihet.

Det mener også både FNs spesialrapportør på ytringsfrihet og OSSEs representant for pressefrihet. De deltok begge på vårt seminar om dette temaet, der Anundsen var invitert til å snakke, men ikke møtte.

Vi er bekymret for ytringsfriheten i overvåkingens tid

Det kommer stadig nye dommer fra de øverste europeiske domstolene som bekrefter det samme; at utviklingen dels har gått for langt, til skade for våre demokratiske friheter.

Tåkelegger overvåking

Grunnen til at vi har stilt spørsmålene, er at vi ikke forstår at det er nødvendig å tåkelegge området overvåking slik det gjøres i dag.

Folk har krav på å få vite langt mer enn vi vet i dag. Mye mer kan tydeliggjøres uten at det skader myndighetens arbeid på feltet.

Justisminister Anundsens respons har dessverre ikke gjort oss klokere. Vi er snarere blitt mer bekymret.

For det må jo være en grunn til at han unnlater å svare på alle våre konkrete spørsmål?

Ingen svar

Anundsens innlegg inneholder flere fine formuleringer, og det virker absolutt som om han skjønner vårt utgangspunkt; at dette handler om personvern, ytringsfrihet, fri presse og slikt. Ifølge ham er det også viktig å debattere disse spørsmålene i åpent lende.

Men innlegget inneholder likevel bare tåkeprat – og ingen svar.

Anundsen skriver at hans ansvar er å «sørge for at mine medborgere er trygge i hverdagen, og at samfunnet er beredt til å takle større, alvorlige hendelser. Åpenhet fra og tillit til myndighetene er en nødvendig forutsetning for å lykkes med dette».

Åpenheten ønsker vi velkommen, men vi har ikke sett den. Tilliten får han ikke før vi i det minste ser åpenheten. Slik fungerer dette forholdet.

Derfor er det pussig at han ikke svarer på for eksempel spørsmålet om hvor mange flere som var under overvåking i fjor – sammenlignet med tidligere år?

Justisminister Anundsens respons har dessverre ikke gjort oss klokere. Vi er snarere blitt mer bekymret

Anundsen skriver at «med det trussel— og kriminalitetsbildet vi står overfor, er det viktig at politiet og andre myndigheter har de nødvendige verktøy for å bekjempe dem som truer vår sikkerhet». Hva betyr det, konkret?

Det er dette våre ubesvarte spørsmål handler om.

Kommisjon om overvåkingens rolle

Vi har også spurt Regjeringen om det er nødvendig å opprette en kommisjon om overvåkingens rolle, rammer og konsekvenser – slik den tidligere Lundkommisjonen jobbet med etter den ulovlige overvåkingen av nordmenn på 1970-tallet. På seminaret i januar ga for øvrig tidligere kommisjonsleder Ketil Lund full støtte til behovet for en slik ny kommisjon.

Spørsmålene vi har stilt er konkrete, og svarene blir bare interessante hvis også de er konkrete og forståelige.

Vi oppfordrer derfor justisministeren til å prøve igjen og ser frem til at han stiller på et offentlig debattmøte om saken når han har svart. I det åpne, kritiske demokratiets navn.

Innlegget er skrevet av de følgende: Jon Wessel-Aas (styreleder, Den internasjonale juristkommisjon, norsk avdeling), William Nygaard (styreleder, Norsk PEN), Elisabeth Eide (nestleder, Norsk PEN), Reidun Kjelling Nybø (generalsekretær (konst.), Norsk Redaktørforening), Thomas Spence (leder, Norsk Journalistlag), Knut Olav Åmås (direktør, Fritt Ord) og Kjersti Løken Stavrum (generalsekretær, Norsk Presseforbund).

Få med deg debattene hos Aftenposten meninger på Facebook og Twitter.

Her startet debatten:

Les også Wessel-Aas, Nygaard, Eide, Nybø, Spence, Åmås og Løken Stavrum: Elleve spørsmål til regjeringen om ytringsfrihet

Slik svarte justisminister Anders Anundsen:

Les også En åpen debatt | Anders Anundsen

Her kan du lese flere saker som handler om overvåking:

Les også Regjeringen vurderer å la E-tjenesten få overvåke din internettbruk

Les også Danmarks regjering vil overvåke hvilke nettsider innbyggerne besøker

Les også Få vil betale for å unngå «overvåkingsreklame» på nett

Les også «Hvor stor del av oss er egentlig utsatt for større eller mindre grad av kontroll?»

Les også Apple vil gjøre det umulig å hacke iPhone

Les også mer om ytringsfrihet: